Mihál, Jozef, poslanec NR SR (2012-06-21):
Dobrý večer prajem všetkým prítomným, pani podpredsedníčka, vážené panie kolegyne, páni kolegovia, dámy, páni, milí hostia, zástupcovia médií. V tejto rozprave už padlo veľmi veľa argumentov, a tak ako moji predrečníci, aj ja oceňujem najmä príspevky mojich kolegov, pánov Sulíka a Kollára, ktorí, myslím, jasne a zrozumiteľne vysvetlili, čo je to trvalý euroval, čo z toho pre nás, pre Slovákov vyplýva, a akú zodpovednosť nesieme ako zástupcovia ľudí, ktorí máme brániť záujmy Slovákov v tomto parlamente. Pripomeniem, že ak sa zaviažeme a vstúpime do takzvaného trvalého eurovalu, budeme musieť behom troch rokov zložiť 659 mil. eur v hotovosti a ďalej budeme musieť celkovo ručiť sumou 5,8 mld. eur. Už o pár dní, po schválení tejto zmluvy týmto parlamentom, ak k tomu predsa len príde, odíde zo Slovenska 130 mil. eur. To nie sú žiadne vymyslené čísla, to sú reálne peniaze, ktoré musí niekto zaplatiť. Kto ich zaplatí? Občania Slovenska. Tých záujmy, ktorých zastupujeme, tých chceme, tým chceme dať na krk takýto záväzok. Vláda Roberta Fica v týchto dňoch predstavila takzvaný ozdravný balíček. Tento ozdravný balíček má riešiť deficit našej ekonomiky, nášho rozpočtu, a tí, čo sa s ním aspoň trošku zoznámili, tak zistili, že ten balíček je jednoducho nadhodnotený. Sú tam opatrenia, ktoré sú vysoko nad rámec toho, čo potrebujeme zlepšiť v našom štátnom rozpočte. Zamysleli ste sa, prosím, prečo sú tam také škrty, prečo je tam také zvyšovanie daní, také zvyšovanie odvodov, poplatkov, ktoré zaťažia prakticky každého občana Slovenska? No, je to tam aj preto, aby sme mali odkiaľ zobrať peniaze, ktoré pošleme do trvalého eurovalu, ktoré v konečnom dôsledku skončia niekde v Grécku alebo Španielsku, uvidíme, či v Taliansku. Skrátka v krajinách, ktoré kašľali na to, ktoré v žiadnom prípade neprijímali také opatrenia, aké my tu uvalíme na našich ľudí. Chcem apelovať nielen na poslancov vládneho SMER-u, ale aj na kolegov z opozície, aby sme si spoločne uvedomili, že ak sa podpíšete pod takéto riešenie, pod tento trvalý euroval, tak veľmi ťažko sa bude potom bojovať v tomto parlamente za nie také dramatické zvyšovanie daní, odvodov, nie také škrty v druhom pilieri, aké sa tu chystá o pár týždňov predložiť naša sociálnodemokratická vláda. Pozrime sa teda spolu, kto zaplatí účet za našu účasť v trvalom eurovale. V prvom rade to budú sporitelia v druhom pilieri. Tí každoročne prídu o 500 mil. eur, ktoré nedostanú na svoje dôchodkové účty, ale ktoré pôjdu niekam inam. Ďalej tu budú živnostníci. Každý živnostník, ktorý platí minimálne odvody, a tých živnostníkov je 250 tisíc, zaplatí o 300 eur ročne viac. Tí živnostníci, ktorí platia odvody vyššie, budú ich platiť ešte vyššie, pretože sa im zvýšia, a to dosť podstatne, vymeriavacie základy. Obmedzia sa paušálne výdavky. Na to doplatí ďalšia skupina živnostníkov, umelcov, ľudí v slobodných povolaniach. Znamená to pre nich vyššie odvody, vyššie dane. Živnostníci, ľudia v slobodných povolaniach, zástupcovia médií, áno, aj vy, pán kameraman, ktorý práve odchádzate, vy zaplatíte na vašich daniach a odvodoch spolu asi o 100 mil. ročne viac. A viete, kam to pôjde? Ale bokom nezostanú ani zamestnanci. Každý zamestnanec, ktorý má nad 1200 eur hrubého, kvôli vyšším vymeriavacím základom zaplatí viac na odvodoch. Každý zamestnanec, ktorý je takzvaný, takzvane milionár, pretože je šikovný a zarába cez 2700 eur mesačne, bude platiť vyššiu daň. Ale dotkne sa to aj tých, ktorí sú radi, že zarobia aspoň tých pár eur na dohody, pretože aj z dohôd sa budú platiť odvody, a nie symbolické, ale cena práce na dohodu sa vlastne zvýši o tretinu. Viete si predstaviť, že mlieko v obchode zdražie zo Silvestra na Nový rok o tretinu? Viete, čo by to spravilo? Toto presne chystáte na dohodárov. A to je niekoľko stotisíc ľudí. Rodiny, vyššie dane, pretože odpočet na manželku zostane asi len desiatim percentám z nich. A znova rodiny, idú hore hypotéky, už to vidíme. Idú hore poplatky v bankách. No prečo? Banková daň, bankový odvod, daň z nehnuteľnosti. Ak si niekto vo svojej, v úvodzovkách, „naivite“, stavia dnes dom niekde na Čiernej vode za Bratislavou, pretože je skrátka bohatý, má na to, ale zobral si stotisícovú hypotéku na ten domček, bude platiť vyššiu daň z nehnuteľnosti. Však mu to poriadne zdaňme. Motoristi, daň, respektíve poplatok z registrácie motorových vozidiel, takže keď si nejaký dôchodca našetrí a kúpi si nejakú tú škodovečku za osemtisíc euro, bohužiaľ, aj on bude platiť tento poplatok. To nebudú len bohatí, ani zďaleka. Všetkých sa týka znovuzavedenie koncesionárskych poplatkov, znovu dôchodcov, znovu mladých rodín. Firmy, hlavne malé firmy, tie neuniknú žiadnym spôsobom do daňových rajov, budú platiť vyššiu daň, 23 percent. A nebodaj, ak sú tie malé firmy úspešné a majiteľ alebo majitelia si dovolia rozdeliť nejaké dividendy, tak sa zvyšuje zdravotné poistenie, zdravotné odvody z dividend až na sumu 14 tisíc eur ročne na hlavu. To je úplne niečo neuveriteľné, že takéto si dovolí predložiť táto vláda. Dôchodcovia? Ani tí nezostanú bokom. Znovu sa ku nim vraciam. Bude nižšia valorizácia, budú sa znižovať dôchodky, bude sa zavádzať solidarita, čo je na jednej strane správny krok, ale na druhej strane tak, ako som sa to napríklad dnes dozvedel od pána štátneho tajomníka, tak ten cieľ je takisto jasný, ušetriť. Ale znovu sa vraciam k tomu, kam tie peniaze pôjdu? No, pôjdu do trvalého eurovalu. A čo je, čo by tu naozaj človek nečakal, dokonca výsluhové dôchodky majú sa zdaniť. Ja netvrdím, že systém výsluhových dôchodkov a sociálneho zabezpečenia príslušníkov silových rezortov je dokonalý. To určite nie. Viete dobre, že sme tento systém chceli zmeniť, ale rozhodne nie retroaktívne. Rozhodne nie tak, že človek, ktorý si teda prežil svojich pätnásť alebo aj viac rokov ako policajt alebo vojak a ktorý teda má podľa zákona priznaný výsluhový dôchodok, sa zrazu dozvie, že od Nového roku z neho bude platiť 19-percentnú daň. Veď to nie je nič iné ako to, že o 19 percent sa mu zoberie viac zo sumy, ktorú dostáva. Všetky tieto opatrenia len sčasti pôjdu na sanáciu výpadkov v našom rozpočte. Áno, treba zlepšiť kondíciu nášho rozpočtu, ale opakujem, my budeme musieť zaplatiť 659 mil. v hotovosti do trvalého eurovalu, a tie peniaze si tu nenatlačíme. Tie peniaze sa vyberú spomedzi ľudí, dôchodcov, študentov, pracujúcich, drobných živnostníkov, majiteľov malých firiem. A pod toto sa vy, páni, ktorí chcete hlasovať za euroval, podpíšete a váš podpis zostane nezmazateľne v análoch tejto snemovne zapísaný, že ste to boli vy, ktorí takýmto spôsobom poškodili ľudí na Slovensku.